31997R0023
L 006/1
JURNALUL OFÍCIAL AL UNIUNII EUROPENE
REGULAMENTUL (CE) NR. 23/97 AL CONSILIULUI
din 20 decembrie 1996
privind statisticile referitoare la nivelul și structura costurilor forței de muncă
CONSILIUL UNIUNII EUROPENE,
având în vedere Tratatul de instituire a Comunității Europene și, în special, articolul 213 al acestuia,
având în vedere proiectul de regulament prezentat de Comisie,
întrucât, pentru a putea îndeplini sarcinile ce i-au fost încredințate, Comisia trebuie să fie informată asupra nivelului, evoluției și structurii costurilor forței de muncă pentru angajatori și a remunerațiilor salariaților din statele membre;
întrucât evoluția Comunității și realizarea pieței unice fac să crească nevoia de date comparabile asupra nivelului, tendinței și structurii costurilor forței de muncă pentru angajatori și a remunerațiilor salariaților, în special ca mijloace de analiză a creșterii, competitivității, ocupării forței de muncă și progresului coeziunii economice și sociale și de comparare a statelor membre și a regiunilor comunitare;
întrucât cea mai bună metodă de cunoaștere a nivelului, tendinței și structurii costurilor forței de muncă pentru angajatori și a remunerațiilor salariaților constă în realizarea unor statistici proprii acestui domeniu, după cum s-a procedat ultima oară în 1993, în conformitate cu Regulamentul (CEE) 3949/92 al Consiliului din 21 decembrie 1992 privind organizarea unei anchete referitoare la costurile forței de muncă în industrie și în sectorul serviciilor (1), pentru datele contabile din 1992;
întrucât, date fiind variațiile observate în poziția și structura cheltuielilor efectuate de întreprinderi pentru salarii și cotizațiile patronale, trebuie elaborate noi statistici comunitare pe baza datelor contabile pe anul 1996, în scopul actualizării rezultatelor anchetei anterioare;
întrucât, în aplicarea Regulamentului (CE) 2223/96 (2), sistemul european al conturilor naționale și regionale din Comunitatea Europeană (SEC-95) este cadrul de referință pentru standardele, definițiile și practicile contabile din statele membre, în scopul satisfacerii nevoilor Comunității; întrucât aceasta necesită stabilirea unor surse statistice complete, sigure și comparabile la nivel național și regional; întrucât nivelurile de defalcare care se aplică variabilelor se limitează la ceea ce este necesar asigurării comparabilității cu anchetele anterioare și compatibilității cu cerințele conturilor naționale;
întrucât informațiile statistice disponibile în fiecare stat membru nu oferă o bază valabilă pentru comparații, în special din cauza deosebirilor dintre dispozițiile legale, de reglementare și administrative în vigoare în statele membre; întrucât trebuie așadar elaborate statistici comunitare pe baza unor definiții comune și a unor metode armonizate;
întrucât, în conformitate cu principiul subsidiarității, întocmirea preconizată a unor standarde statistice comune care să permită producerea de informații armonizate este o acțiune ale cărei obiective pot, datorită dimensiunii sau efectelor lor, să fie mai bine realizate la nivel comunitar; întrucât aceste standarde sunt puse în aplicare în fiecare stat membru sub autoritatea organismelor și instituțiilor răspunzătoare de elaborarea statisticilor oficiale;
întrucât, în aplicarea Deciziei 93/464/CEE a Consiliului din 22 iulie 1993 privind programul-cadru de acțiuni prioritare în domeniul informațiilor statistice în perioada 1993-1997 (3), realizarea de statistici comunitare asupra costului forței de muncă este una din acțiunile prioritare ale programului statistic 1993-1997;
întrucât, pentru țările care dispun de surse administrative sau alte surse statistice adecvate, este acceptabil să le folosească pe acestea sau eventual să le combine cu un chestionar simplificat, dacă această metodă este compatibilă cu definițiile și metodele aprobate și răspunde întregului set de variabile solicitate;
întrucât este necesar să se simplifice procedurile administrative pentru întreprinderi, în special pentru întreprinderile mici și mijlocii, inclusiv prin promovarea noilor tehnologii de colectare și prelucrare a datelor; întrucât poate fi încă necesară colectarea direct de la întreprinderi a datelor necesare elaborării statisticilor privind costul forței de muncă, utilizând metode exhaustive, fiabile și actualizate, fără a crea părților implicate, în special întreprinderilor mici și mijlocii, o sarcină disproporționată în raport cu rezultatele la care se pot aștepta utilizatorii statisticilor menționate;
întrucât pare indicat să se prevadă excepții pentru anumite state membre, în scopul luării în considerare a dificultăților tehnice speciale întâmpinate de anumite state în colectarea anumitor tipuri de informații, cu condiția neafectării calității informațiilor statistice;
întrucât Comitetul pentru programul statistic, instituit prin Decizia 89/382/CEE, Euratom (4), a fost consultat de Comisie în conformitate cu articolul 3 din decizia menționată; întrucât acesta s-a declarat în favoarea prezentului regulament,
ADOPTĂ PREZENTUL REGULAMENT:
Articolul 1
Dispoziții generale
Statele membre și Comisia produc, în domeniilor lor de competență, statistici comunitare privind nivelul și structura costurilor forței de muncă a angajatorilor în sectorul activităților economice definite la articolul 3.
Articolul 2
Perioada de referință
Statisticile sunt întocmite pe baza informațiilor statistice referitoare la exercițiul financiar 1996, sub rezerva dispozițiilor speciale care figurează în anexă.
Articolul 3
Acoperire
Statisticile acoperă toate activitățile economice definite în secțiunile C (industrii extractive), D (industria prelucrătoare), E (producerea și distribuția de electricitate, gaz și apă), F (construcții), G (comerțul cu ridicata și cu amănuntul; reparații de autovehicule, motociclete și bunuri casnice și personale), H (hoteluri și restaurante), grupul 63.3 (activitățile agențiilor de voiaj și de turism) din secțiunea I (transport, depozitare și comunicații), diviziunile 65 (intermedieri financiare, cu excepția fondurilor de asigurări și de pensii) și 66 (fonduri de asigurări și de pensii, cu excepția securității sociale obligatorii) din secțiunea J (intermedieri financiare) și secțiunea K (proprietăți imobiliare, închirieri și activități comerciale) din Clasificarea activităților economice din Comunitatea Europeană, denumită în continuare „NACE Rev. 1”, stabilită de Regulamentul (CEE) 3037/90 al Consiliului din 9 octombrie 1990 privind clasificarea statistică a activităților economice în Comunitatea Europeană (5), în conformitate cu dispozițiile speciale menționate în anexa la prezentul regulament.
Articolul 4
Necesarul de informații
Elaborarea statisticilor asupra costurilor forței de muncă se bazează pe oricare din unitățile statistice definite în Regulamentul (CEE) 696/93 al Consiliului din 15 martie 1993 privind unitățile statistice pentru observarea și analizarea sistemului de producție comunitar (6) și furnizează informații referitoare la unitățile locale, clasificate după activitatea principală și pe regiuni, cel puțin la nivelul 1 al Nomenclatorului unităților teritoriale de statistică (NUTS 1), întocmit de Comisie și după mărimea clasei de efective a întreprinderii de care depind unitățile locale. Informațiile sunt solicitate doar pentru întreprinderile cu cel puțin 10 salariați.
Articolul 5
Informații solicitate
Datele colectate se vor referi la:
1.
costurile totale ale forței de muncă, inclusiv remunerarea salariaților; cheltuieli de formare profesională; alte cheltuieli și toate taxele și subvențiile direct legate de costurile forței de muncă;
2.
numărul total al salariaților;
3.
timpul de lucru,
sub rezerva dispozițiilor speciale care figurează în anexă.
Articolul 6
Colectarea datelor
(1) Serviciile de statistică competente ale statelor membre trebuie să efectueze o anchetă, definind metodele adecvate de colectare a informațiilor.
(2) Angajatorii și alte persoane cărora li se cere să furnizeze informații trebuie să răspundă la întrebări sincer și complet în termenele stabilite. Statele membre iau măsuri corespunzătoare pentru a evita orice încălcare a obligației de a furniza informațiile menționate la articolul 5.
(3) Ancheta nu trebuie să fie efectuată dacă statele membre dispun de informații din alte surse corespunzătoare sau dacă statele membre pot realiza estimări ale datelor necesare, utilizând metode ale deducției statistice, în cazul în care câteva sau toate caracteristicile nu sunt respectate pentru toate unitățile pentru care trebuie să se elaboreze statistici. Informațiile din alte surse corespunzătoare sau estimările datelor necesare pot fi utilizate numai dacă răspund cerințelor anchetei, în ceea ce privește precizia, calitatea și actualitatea.
(4) Sarcina de răspuns a întreprinderilor, în special cele mici și mijlocii și cerințele de reprezentativitate menționate la articolul 7 trebuie luate în considerare de statele membre în alegerea acestora și combinarea surselor și utilizarea estimărilor menționate la alineatul (3).
(5) Statele membre trebuie să transmită Comisiei, la cererea acesteia, toate informațiile, în special cele referitoare la metodologie necesare aplicării prezentului regulament și, în special în cazurile în care datele se obțin din surse administrative, toate informațiile necesare evaluării fiabilității și comparabilității acestora.
Articolul 7
Reprezentativitatea
Pentru a se ajunge la un nivel înalt de fiabilitate și comparabilitate, trebuie utilizate probe a căror dimensiune să permită ca eroarea relativă standard pentru variabila „costuri salariale pe oră” să nu depășească 3 % pe diviziune NACE Rev.1.
Articolul 8
Elaborarea rezultatelor
Serviciile de statistică ale statelor membre trebuie să prelucreze răspunsurile la întrebările menționate la articolul 6 alineatul (2) sau informațiile din alte surse, prevăzute la articolul 6 alineatul (3), astfel încât să se obțină rezultate comparabile.
Articolul 9
Transmiterea rezultatelor
Statele membre transmit rezultatele în termen de 18 luni de la sfârșitul anului calendaristic care corespunde perioadei de referință, inclusiv datele confidențiale, în conformitate cu Regulamentul (Euratom, CEE) 1588/90 al Consiliului din 15 iunie 1990 privind transmiterea de date statistice confidențiale Biroului Statistic al Comunităților Europene (7).
Articolul 10
Modalități de aplicare
Modalitățile de aplicare a prezentului regulament, în special:
-
definițiile de utilizat;
-
nivelurile de defalcare ce trebuie aplicate variabilelor;
-
liniile directoare referitoare la precizie și aspectele calitative;
-
formele corespunzătoare ale variabilelor transmise;
-
rezultatele de transmis
trebuie să fie adoptate în conformitate cu procedura menționată la articolul 11.
Articolul 11
Procedura
Comisia este asistată de Comitetul pentru programul statistic al Comunităților Europene, denumit în continuare „comitetul”.
Reprezentantul Comisiei prezintă comitetului un proiect cu măsurile ce urmează să fie adoptate. Comitetul își dă avizul cu privire la acest proiect în termenul pe care președintele îl poate stabili în funcție de urgența subiectului în cauză. Avizul este emis cu majoritatea prevăzută la articolul 148 alineatul (2) din tratat, pentru deciziile pe care Consiliul trebuie să le adopte la propunerea Comisiei. În cadrul comitetului, voturile reprezentanților statelor membre sunt ponderate conform articolului menționat anterior. Președintele nu participă la vot.
Comisia adoptă măsuri care se aplică imediat. Cu toate acestea, dacă nu sunt conforme cu avizul comitetului, aceste măsuri sunt de îndată comunicate Consiliului de către Comisie. În acest caz:
-
Comisia poate să amâne aplicarea măsurilor adoptate cu cel mult trei luni de la data comunicării acestora;
-
Consiliul, hotărând cu majoritate calificată, poate să ia o decizie diferită în termenul prevăzut la liniuța precedentă.
Articolul 12
Intrarea în vigoare
Prezentul regulament intră în vigoare în a douăzecea zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 20 decembrie 1996.